CELEX: 32020D0430
Language: fi
Date: 2020-03-23 00:00:00
Title: Neuvoston päätös (EU) 2020/430 annettu 23 päivänä maaliskuuta 2020 tilapäisestä poikkeamisesta neuvoston työjärjestyksestä COVID-19-pandemian unionissa aiheuttamien matkustusvaikeuksien vuoksi

24.3.2020   
               
               
                  FI
               
               
                  Euroopan unionin virallinen lehti
               
               
                  LI 88/1
               
            
         NEUVOSTON PÄÄTÖS (EU) 2020/430
         annettu 23 päivänä maaliskuuta 2020
         tilapäisestä poikkeamisesta neuvoston työjärjestyksestä COVID-19-pandemian unionissa aiheuttamien matkustusvaikeuksien vuoksi
         EUROOPAN UNIONIN NEUVOSTO, joka
         ottaa huomioon Euroopan unionin toiminnasta tehdyn sopimuksen ja erityisesti sen 240 artiklan 3 kohdan,
         sekä katsoo seuraavaa:
         
                     (1)
                  
                  
                     Koronaviruksen SARS-CoV-2 aiheuttaman epidemiologisen kriisin puhjettua siihen liittyvä tauti, COVID-19, on levinnyt nopeasti kaikkialle maailmaan ja myös unionin alueelle. Tapausten määrän nopean kasvun vuoksi Maailman terveysjärjestön (WHO) pääjohtaja määritteli 11 päivänä maaliskuuta 2020 COVID-19:n pandemiaksi. WHO:n Euroopan aluejohtaja ilmoitti 12 päivänä maaliskuuta 2020, että Euroopasta oli tullut tämän pandemian keskus ottaen huomioon sen nopea kärjistyminen WHO:n Euroopan alueella, jolla oli yli 20 000 vahvistettua tapausta ja lähes 1 000 kuolemantapausta.
                  
               
                     (2)
                  
                  
                     Näin ollen jäsenvaltiot ovat toteuttaneet joukon poikkeuksellisia ennaltaehkäiseviä ja suojaavia toimenpiteitä, joita ovat karanteeni, muiden kuin välttämättömien kauppojen, koulujen ja yliopistojen sulkemiset, etätyöjärjestelyjen toteuttaminen sekä liikkumis- ja matkustusrajoitukset tai -kiellot. Näiden toimenpiteiden vuoksi joidenkin neuvoston jäsenten on mahdotonta tai erittäin vaikeaa matkustaa voidakseen olla fyysisesti läsnä neuvoston kotipaikassa pidettävissä neuvoston istunnoissa. Tämä puolestaan vaikeuttaa neuvoston työjärjestyksen (1) 11 artiklan 4 kohdassa edellytetyn päätösvaltaisuuden saavuttamista, minkä johdosta neuvoston on vaikeaa pitää virallisia kokouksia.
                  
               
                     (3)
                  
                  
                     Näiden poikkeuksellisten olosuhteiden vuoksi ja neuvoston päätöksenteon institutionaalisen jatkuvuuden varmistamiseksi on tarpeen väliaikaisesti poiketa neuvoston työjärjestyksen 12 artiklan 1 kohdan ensimmäisestä alakohdasta tavanomaisen kirjallisen menettelyn käyttöä koskevien päätösten osalta. Tämän päätöksen soveltamiskaudella, ja ainoastaan tällä kaudella, päätös tavanomaisen kirjallisen menettelyn käytöstä, jonka tekee jäsenvaltioiden hallitusten pysyvien edustajien komitea (Coreper), olisi tehtävä neuvoston säädöksen hyväksymiseen sovellettavan äänestyssäännön mukaisesti. Tätä poikkeusta olisi sovellettava yhden kuukauden ajan, ja se olisi voitava uusia.
                  
               
                     (4)
                  
                  
                     Ennen kuin tavanomaista kirjallista menettelyä käytetään vaihtoehtona neuvoston säädösten hyväksymiselle neuvoston istunnoissa, asiaa olisi valmisteltava perusteellisesti Coreperissa, ja ministerien olisi, mikäli mahdollista ja tarpeellista, käytävä etukäteen poliittinen keskustelu kyseisestä neuvoston säädöksestä esimerkiksi epävirallisessa videoneuvottelussa, jotta voidaan varmistaa mahdollisimman hyvin muun muassa kansallinen koordinointi, julkinen avoimuus ja kansallisten parlamenttien osallistuminen jäsenvaltioiden käytäntöjen mukaisesti,
                  
               ON HYVÄKSYNYT TÄMÄN PÄÄTÖKSEN:
         
            1 artikla
            Poiketen siitä, mitä neuvoston työjärjestyksen 12 artiklan 1 kohdan ensimmäisessä alakohdassa säädetään, Coreperin tekemä päätös tavanomaisen kirjallisen menettelyn käytöstä tehdään kyseisen neuvoston säädöksen hyväksymiseen sovellettavan äänestyssäännön mukaisesti.
         
         
            2 artikla
            Tätä päätöstä sovelletaan yhden kuukauden ajan päivästä, jona se hyväksytään.
            Neuvosto voi uusia tämän päätöksen, jos tämä on poikkeuksellisten olosuhteiden jatkumisen vuoksi edelleen perusteltua.
         
         
            3 artikla
            Tämä päätös tulee voimaan päivänä, jona se hyväksytään.
            Se julkaistaan Euroopan unionin virallisessa lehdessä.
         
         
            Tehty Brysselissä 23 päivänä maaliskuuta 2020.
            
               
                  Neuvoston puolesta
               
               
                  Puheenjohtaja
               
               A. METELKO-ZGOMBIĆ
            
         
         
            (1)  Neuvoston päätös 2009/937/EU, tehty 1 päivänä joulukuuta 2009, neuvoston työjärjestyksen hyväksymisestä (EUVL L 325, 11.12.2009, s. 35).